b'\n_START_ARTICLE_\nMaria Znamierowska-Pr\xc3\xbcfferowa\n_START_SECTION_\nBiografija\n_START_PARAGRAPH_\nGim\xc4\x97 1898\xc2\xa0m. gegu\xc5\xbe\xc4\x97s 13 d. Kybartuose. Jos t\xc4\x97vas Stanislovas buvo muitin\xc4\x97s darbuotojas, vyresnis brolis Jerzy Znamierowski filosofas. Vaikyst\xc4\x97je bendraudama su lietuvi\xc5\xb3 vaikais, gerai i\xc5\xa1moko lietuvi\xc5\xb3 kalb\xc4\x85. 1915 m. baig\xc4\x97 Liepojos gimnazij\xc4\x85. Nuo 1915 m. spalio trejus metus gyveno Kijeve, kur aktyviai \xc4\xafsitrauk\xc4\x97 \xc4\xaf vietos lenk\xc5\xb3 bendruomen\xc4\x97s gyvenim\xc4\x85, taip pat dalyvavo filologijos fakulteto paskaitose._NEWLINE_1918 m. ruden\xc4\xaf persik\xc4\x97l\xc4\x97 gyventi \xc4\xaf Var\xc5\xa1uv\xc4\x85. 1920 m. pabaigoje atvyko gyventi \xc4\xaf Vilni\xc5\xb3, kur studijavo Vilniaus Stepono Batoro universiteto humanitarini\xc5\xb3 moksl\xc5\xb3 fakultete. V\xc4\x97liau studijavo matematikos ir gamtos moksl\xc5\xb3 fakultete, kur nuo 1922 m. d\xc4\x97stytoju dirbo profesorius Jan Pr\xc3\xbcffer. 1925 m. vasario 4 d. Znamierovska susituok\xc4\x97 su profesoriumi Priuferiu._NEWLINE_Aktyviai puosel\xc4\x97jo etnografinio muziejaus \xc4\xafk\xc5\xabrim\xc4\x85 Vilniuje. Kaip teig\xc4\x97 pati profesor\xc4\x97: Vilniaus muziejus po atviru dangumi turi mums duoti vis\xc5\xb3 sluoksni\xc5\xb3, kaimo, dvar\xc5\xb3, miest\xc5\xb3 ir miesteli\xc5\xb3 buvusios Lietuvos Did\xc5\xbeiosios Kunigaik\xc5\xa1tyst\xc4\x97s teritorijoje tradicin\xc4\x97s kult\xc5\xabros vaizd\xc4\x85 jos charakteringais materialiniais ir dvasiniais k\xc5\xabriniais. 1926 m. prad\xc4\x97jo studijuoti etnografij\xc4\x85, dirbo etnografijos muziejuje. 1930 m. i\xc5\xa1leido leidin\xc4\xaf apie Trak\xc5\xb3 kra\xc5\xa1to e\xc5\xbeerus. Iki 1939 m. kartu su talkininkais rinko \xc5\xbevejybos \xc4\xafrankius Vilniaus, Trak\xc5\xb3 ir Zaras\xc5\xb3 apylink\xc4\x97se. 1942 m. vokie\xc4\x8diai nebeleido jai daugiau dirbti Vilniaus etnografijos muziejuje, 1944 m. liep\xc4\x85 gr\xc4\xaf\xc5\xbeo dirbti \xc4\xaf muziej\xc5\xb3._NEWLINE_1945 m. liepos m\xc4\x97nes\xc4\xaf kartu su kitais Vilniaus universiteto akademikais repatrijavo \xc4\xaf Lenkijos Tor\xc5\xabn\xc4\x97s miest\xc4\x85, kur \xc4\xafsidarbino Tor\xc5\xabn\xc4\x97s universiteto etnologijos skyriuje. Po karo i\xc5\xa1leido knyg\xc4\x85 apie Vilni\xc5\xb3 - Vilnius, miestas ar\xc4\x8diausia \xc5\xa1irdies.1955 m. gavo profesor\xc4\x97s laipsn\xc4\xaf. Per savo darbo metus i\xc5\xa1leido apie 130 leidini\xc5\xb3._NEWLINE_1959 m. sausio 1 d. profesor\xc4\x97s pastangomis buvo atidarytas Tor\xc5\xabn\xc4\x97s etnografijos muziejus, kurio direktore ji dirbo iki 1972 met\xc5\xb3. Muziejuje sukaup\xc4\x97 apie 14,000 eksponat\xc5\xb3 susijusi\xc5\xb3 su \xc5\xa1iaur\xc4\x97s Lenkijos regionu. 1976 m. profesor\xc4\x97 lank\xc4\x97si Lietuvos TSR liaudies buities muziejuje ir buvo jo su\xc5\xbeav\xc4\x97ta. 1999 m. gruod\xc5\xbeio 15 d. Tor\xc5\xabn\xc4\x97s etnografijos muziejus pervadintas profesor\xc4\x97s vardu bei viena i\xc5\xa1 Tor\xc5\xabn\xc4\x97s miesto gatvi\xc5\xb3 pavadinta Priuferi\xc5\xb3 garbei.'